Termékleírás nem kisebb jelentőségű módosításának jóváhagyására irányuló kérelem közzététele a mezőgazdasági termékek és élelmiszerek minőségrendszereiről szóló 1151/2012/EU európai parlamenti és tanácsi rendelet 50. cikke (2) bekezdésének a) pontja alapján

(2022/C 397/11)

Ez a közzététel az 1151/2012/EU európai parlamenti és tanácsi rendelet (1) 51. cikke alapján jogot keletkeztet a módosítási kérelem elleni felszólalásra, amely a közzététel időpontjától számított három hónapon belül tehető meg.

AZ OLTALOM ALATT ÁLLÓ EREDETMEGJELÖLÉSEKHEZ/OLTALOM ALATT ÁLLÓ FÖLDRAJZI JELZÉSEKHEZ KAPCSOLÓDÓ TERMÉKLEÍRÁS NEM KISEBB JELENTŐSÉGŰ MÓDOSÍTÁSÁNAK JÓVÁHAGYÁSÁRA IRÁNYULÓ KÉRELEM

Az 1151/2012/EU rendelet 53. cikke (2) bekezdésének első albekezdése szerinti módosítás jóváhagyására irányuló kérelem.

„Robiola di Roccaverano”

EU-szám: PDO-IT-0024-AM03 – 2022.4.11.

OEM (X) OFJ ( )

1. Kérelmező csoportosulás és jogos érdek

Consorzio per la Tutela del Formaggio Robiola di Roccaverano (a „Robiola di Roccaverano” sajt oltalmáért felelős konzorcium), székhelye: Via Roma 8, 14050 Roccaverano (AT); Hitelesített e-mail: robioladiroccaverano@pec.it

A „Robiola di Roccaverano” sajt oltalmáért felelős konzorciumot a „Robiola di Roccaverano” sajt termelői alkotják. Ez a társulás a Mezőgazdasági, Élelmezési és Erdészeti Minisztérium 2013. október 14-i 12511. számú rendelete 13. cikkének (1) bekezdése alapján jogosult módosításra irányuló kérelem benyújtására.

2. Tagállam vagy harmadik ország

Olaszország

3. A termékleírás módosítással (módosításokkal) érintett rovata

☒ A termék elnevezése

☐ A termék leírása

☒ Földrajzi terület

☐ A származás igazolása

☒ Az előállítás módja

☒ Kapcsolat

☒ Címkézés

☐ Egyéb [részletezze]

4. A módosítás(ok) típusa

☒ Bejegyzett OEM vagy OFJ termékleírásának az 1151/2012/EU rendelet 53. cikke (2) bekezdésének harmadik albekezdése szerinti, kisebb jelentőségűnek nem tekinthető módosítása.

☐ Bejegyzett OEM vagy OFJ termékleírásának az 1151/2012/EU rendelet 53. cikke (2) bekezdésének harmadik albekezdése szerinti, kisebb jelentőségűnek nem tekinthető oly módon történő módosítása, amelyre vonatkozóan nem tettek közzé egységes (vagy azzal egyenértékű) dokumentumot.

5. Módosítás(ok)

Elnevezés(ek)

— Ez a módosítás a termékleírás 1. cikke szerinti elnevezés tekintetében az egységes dokumentum 1. pontja szerinti termékleírást és egységes dokumentumot érinti, amely a „Robiola di Roccaverano”-ról „Robiola di Roccaverano” / „Roccaverano”-ra változik, amelyek felcserélhetők. Ezért a termékleírás és az egységes dokumentum kiegészül a „Roccaverano” szóval a „Robiola di Roccaverano” mellett.

A jelenlegi szöveg:

„”Robiola di Roccaverano„”

a következőképpen módosult:

„»Robiola di Roccaverano« / »Roccaverano«”

A „Robiola di Roccaverano” vagy (alternatív névként javasolt) „Roccaverano” termék annyira ismertté és elismertté vált a fogyasztók körében, hogy az önmagában a „Roccaverano” elnevezéssel azonosítható; a „robiola” előtag ezért már nem szükséges a termék és tulajdonságai azonosításához. El kell ismerni az agrár-élelmiszeripari gazdasági szereplők (termelők, forgalmazók, vendéglátóipar) és a fogyasztók általi jelenlegi használatot, mivel ők már megszokásból használják a Roccaverano elnevezést a termékre való hivatkozáskor. A „Roccaverano” OEM elnevezés hozzáadása egyértelműbben bizonyítaná a területtel való szoros kapcsolatot. Ez a gyakorlat még elterjedtebbé vált annak érdekében, hogy jobban meg lehessen különböztetni a „Robiola di Roccaverano” / „Roccaverano” terméket a robiola néven értékesített különböző tejtermékektől, amelyek általában egy pasztőrözött tehéntejsajtra utalnak, amely nagyon különbözik az OEM-mel ellátott terméktől.

Földrajzi terület

— A termékleírás 3. cikkének és az egységes dokumentum 4. pontjának módosítása. Cartosio település egészét felvették a földrajzi területet alkotó települések felsorolásába, amelyben a településnek jelenleg csak egy része szerepel.

A jelenlegi szöveg:

„A földrajzi terület a következő települések közigazgatási területét foglalja magában: Asti megye: Bubbio, Cessole, Loazzolo, Mombaldone, Monastero Bormida, Olmo Gentile, Roccaverano, San Giorgio Scarampi, Serole és Vesime; Alessandria megye: Castelletto d'Erro, Denice, Malvicino, Merana, Montechiaro d'Acqui, Pareto, Ponti, Spigno Monferrato, továbbá Cartosio településnek az Erro patak bal partján elterülő része.”

a következőképpen módosult:

„A földrajzi terület a következő települések közigazgatási területét foglalja magában: Asti megye: Bubbio, Cessole, Loazzolo, Mombaldone, Monastero Bormida, Olmo Gentile, Roccaverano, San Giorgio Scarampi, Serole és Vesime; Alessandria megye: Cartosio, Castelletto d’Erro, Denice, Malvicino, Merana, Montechiaro d’Acqui, Pareto, Ponti és Spigno Monferrato.”

Cartosio település teljes területének hozzáadása korrigálja az oltalom alatt álló eredetmegjelölés iránti eredeti kérelem benyújtásakor elkövetett hibát. Ami a domborzatot és a tájat illeti, Cartosio településen az Erro patak két partja nem tér el jelentős mértékben egymástól. Ezenkívül agronómiai szempontból, különös tekintettel a legelőkre, a takarmánynövényekre és a művelési gyakorlatokra, Cartosio egésze nem különbözik a „Robiola di Roccaverano” / „Roccaverano” előállítási területén található többi településtől.

Cartosio település összes mezőgazdasági hasznosítású területe elsősorban legelőkből áll (38 % vegyes rét), ami indokolja a kérelmet, tekintettel az ilyen célú tejtermelésre használt kecsketenyésztő gazdaságok állandó jellegére és alacsony intenzitására. Cartosio településen is van agronómiai és termelési kapcsolat. Számos gazdaság fő telephelye található a „Robiola di Roccaverano” / „Roccaverano” előállítási területén, amelyek a földterületeket vegyes rétként kezelik, azaz amelyeket a „Robiola di Roccaverano” / „Roccaverano” előállításához használt takarmánnyal azonos jellemzőkkel rendelkező takarmány előállítására szánnak, de Cartosio településnek a jelenlegi termékleírásban nem szereplő részén találhatók.

Az előállítás módja

— A termékleírás 4. cikkének és az egységes dokumentum 3.3. pontjának a felhasznált nyersanyag tekintetében történő módosítása.

A jelenlegi szöveg:

„4. cikk Az előállítás módja A »Robiola di Roccaverano« előállításához kizárólag az előállítási területről származó, a Roccaverano és a Camosciata Alpina fajtákhoz, illetve ezek keresztezett változataihoz tartozó kecske teljes, nyers tejét, a Pecora delle Langhe fajtájú juh teljes, nyers tejét és a Piemontese és Bruna Alpina fajtákhoz, illetve ezek keresztezett változataihoz tartozó tehenek teljes, nyers tejét használják fel, az alábbi százalékos arányban: vagy kizárólag teljes, nyers kecsketej, vagy kecsketej és legfeljebb 50 % teljes, nyers tehéntej és/vagy juhtej keveréke, amelyet 24–48 óra alatt, egymást követő fejésekből nyernek. A címkén kötelezően fel kell tüntetni a sajt készítéséhez felhasznált különböző tejfajták százalékos arányát. A juhok és kecskék takarmányozása március 1. és november 30. között legeltetéssel, továbbá friss és/vagy tartósított zöldtakarmánnyal, szemes gabonával, gabonával, hüvelyes növényekkel, olajos magvakkal és ezek feldolgozott termékeivel történik. Az ellenőrző szerv által vezetett jegyzékbe be kell jegyezni a mezőket, legelőket és erdőket. A tehenek takarmányozása legeltetéssel, friss és/vagy tartósított zöldtakarmánnyal, szemes gabonával, hüvelyes növényekkel, olajos magvakból és ezek feldolgozott termékeivel történik. Az összes állat takarmányának több mint 80 %-ban az előállítási területről kell származnia. Silózott kukorica és zöld silótakarmány használata tilos. Az állatok takarmánya semmiképpen nem tartalmazhat géntechnológiával módosított szervezeteket. Nagyüzemi állattartásból származó tej használata nem megengedett.”

a következőképpen módosult:

„4. cikk Az előállítás módja A »Robiola di Roccaverano« / »Roccaverano« előállításához kizárólag az előállítási területről származó, a Roccaverano és a Camosciata Alpina fajtákhoz, illetve ezek keresztezett változataihoz tartozó kecske nyers tejét használják fel. A tejet 24–48 óra alatt, egymást követő fejésekből nyerik. A kecskék takarmányozása március 1. és november 30. között legeltetéssel, továbbá friss és/vagy tartósított zöldtakarmánnyal, szemes gabonával, gabonával, hüvelyes növényekkel, olajos magvakkal és ezek feldolgozott termékeivel történik. Az ellenőrző szerv által vezetett jegyzékbe be kell jegyezni a mezőket, legelőket és erdőket. Az állatok takarmányának több mint 80 %-ban az előállítási területről kell származnia. Silózott kukorica és zöld silótakarmány használata tilos. Az állatok takarmánya semmiképpen nem tartalmazhat géntechnológiával módosított szervezeteket. Nagyüzemi állattartásból származó tej használata nem megengedett.”

Az egymást követő korábbi tendenciák a félig extenzív kecsketenyésztés elterjedtségét mutatják a szóban forgó területen, az őshonos fajták, például a Roccaverano kecske jelentős és növekvő jelenlétével. A termékleírás szövegében a tiszta kecsketejre történő módosítás a valóságot tükrözi.

A „Robiola di Roccaverano” / „Roccaverano” előállításához évtizedek óta nagyon kevés juhtejet és tehéntejet használnak fel, bár a felhasznált tej és az előállított sajt mennyisége nőtt. A vegyes tejtermelés csaknem nullára csökkent. A „Robiola di Roccaverano” / „Roccaverano” előállítási területén a tehenek jelenlétének csökkenése – még a tejelő teheneket és a szopós borjakat is figyelembe véve – és az anyajuhok rendkívüli ritkasága miatt nincs lehetőség jelentős vegyes tejtermelésre.

Ez a módosítás azt is kiemeli, hogy a kecsketenyésztés pozitívan járul hozzá az ökoszisztémához: a legelők és a gyepterületek jó állapotban tartása révén hozzájárul a jellegzetes és törékeny állattenyésztési környezet fenntartásához, valamint az erózió és a biológiai sokféleség csökkenésének kockázataival szembeni védelemhez.

Ez rávilágít a ritka Roccaverano kecskefajta fokozatos helyreállítására, amely a Camosciata mellett a termékleírásban elismert két kecskefajta egyike.

Kapcsolat

— A termékleírás 7. cikkének és az egységes dokumentum 5. pontjának a kapcsolat tekintetében történő módosítása. A módosítás konkrétan a földrajzi terület sajátosságaira vonatkozó rész utolsó bekezdését érinti. Az elnevezés megváltoztatásán kívül a módosítás ezt a pontot hozzáigazítja a nyersanyagra vonatkozó módosításhoz azáltal, hogy törli a juhokra és tehenekre való utalásokat.

A jelenlegi szöveg:

„[…] Ezek a takarmánynövények, amelyekben a tápanyagok – a szénhidrátok, a fehérje és a vitamin – aránya természetes egyensúlyban van, jó minőségű táplálékot nyújtanak a juh és a kecske, valamint a szarvasmarha számára. A növényzet sajátos jellemzői, a különféle illatok és aromák átmennek a tejbe is, ezért a »Robiola di Roccaverano« sajt olyan illatú, amely minden más sajttól megkülönbözteti. A juhok és a kecskék az erdőkben is legelnek, ahol az állatok menedéket találnak a nyári hőség elől, és ezáltal a talajt is kímélik.”

a következőképpen módosult:

„[…] Ezek a takarmánynövények, amelyekben a tápanyagok – a szénhidrátok, a fehérje és a vitamin – aránya természetes egyensúlyban van, jó minőségű táplálékot nyújtanak a kecskék számára. A növényzet sajátos jellemzői, a különféle illatok és aromák átmennek a tejbe is, ezért a »Robiola di Roccaverano« / »Roccaverano« sajt olyan illatú, amely minden más sajttól megkülönbözteti. A kecskék az erdőkben is legelnek, ahol az állatok menedéket találnak a nyári hőség elől, és ezáltal a talajt is kímélik.”

Címkézés

— A termékleírás 8. cikkének és az egységes dokumentum 3.7. pontjának módosítása. A módosítás oly módon változtatja meg a címkézésre vonatkozó pontot, hogy azt hozzáigazítja a névváltozáshoz és a felhasznált nyersanyagokkal kapcsolatos módosításhoz.

A jelenlegi szöveg:

Termékleírás „Forgalomba hozatalakor a sajt csomagolására címkét kell ragasztani, amely lezárja a csomagolást, és tartalmazza az eredetmegjelölés stilizált »R« betűt ábrázoló logóját. A gesztenyebarna, nagy »R« betű grafikus ábrájában egy csipkepárkányos bástya látható, amelyet Roccaverano település közismert tornya ihletett; az »R« betű felső lyuka a »Robiola di Roccaverano« sajtot jelképezi, míg a betű szára alatt látható zöld és sárgászöld díszítés a mezőket és Langa dombjainak jellegzetes, kanyargós vonulatait idézi. Mindezt kör alakú, sötétzöld színű sáv veszi körül, amelyben fehér színnel, nagy betűkkel a »ROBIOLA DI ROCCAVERANO« felirat látható, alul középen pedig egy kis fehér színű, stilizált virág szerepel. A logó háttere fehér színű. Az eredetmegjelölés logója alatt található az előállító gazdaság azonosító kódja, valamint a címke sorozatszáma, amelynek háttere a tisztán kecsketejből gyártott »Robiola di Roccaverano« esetén okkersárga, a kevert tejből készült sajtoknál pedig fehér. A címkén kötelezően fel kell tüntetni a felhasznált különböző tejfajták százalékos arányát. A »Robiola di Roccaverano« oltalom alatt álló eredetmegjelöléssel csak a pecsét elhelyezését követően lehet forgalomba hozni a terméket. Minden egyes sajt egészben, csomagolva és pecséttel ellátva kerül forgalomba. Ha a »Robiola di Roccaverano« sajtot csomagolatlanul szállítják az előállítási területen belül működő érlelőüzemekbe az érlelés folytatása érdekében, a sajtot olyan okmánynak kell kísérnie, amely tartalmazza a következőket: a) a kecsketejből készült sajtok és/vagy a kevert tejből készült sajtok mennyisége b) a »Robiola di Roccaverano« szöveg c) a megfelelő uniós logók száma és sorozatszáma.”

Egységes dokumentum „Forgalomba hozatalakor a sajt csomagolására címkét kell ragasztani, amely lezárja a csomagolást, és tartalmazza az eredetmegjelölés stilizált »R« betűt ábrázoló logóját. A gesztenyebarna, nagy »R« betű grafikus ábrájában egy csipkepárkányos bástya látható, amelyet Roccaverano település közismert tornya ihletett; az »R« betű felső lyuka a »Robiola di Roccaverano« sajtot jelképezi, míg a betű szára alatt látható zöld és sárgászöld díszítés a mezőket és Langa dombjainak jellegzetes, kanyargós vonulatait idézi. Mindezt kör alakú, sötétzöld színű sáv veszi körül, amelyben fehér színnel, nagy betűkkel a »ROBIOLA DI ROCCAVERANO« felirat látható, alul középen pedig egy kis fehér színű, stilizált virág szerepel. A logó háttere fehér színű. Az eredetmegjelölés logója alatt található az előállító gazdaság azonosító kódja, valamint a címke sorozatszáma, amelynek háttere a tisztán kecsketejből gyártott »Robiola di Roccaverano« esetén okkersárga, a kevert tejből készült sajtoknál pedig fehér. A címkén kötelezően fel kell tüntetni a felhasznált különböző tejfajták százalékos arányát. Minden egyes sajt egészben, csomagolva és pecséttel ellátva kerül forgalomba.”

a következőképpen módosult:

Termékleírás és egységes dokumentum „Forgalomba hozatalakor a sajt csomagolására címkét kell ragasztani, amely lezárja a csomagolást, és tartalmazza az eredetmegjelölés logóját. Az eredetmegjelölés logója alatt található az előállító gazdaság azonosító kódja, valamint a címke sorozatszáma. A »Robiola di Roccaverano« vagy »Roccaverano« oltalom alatt álló eredetmegjelöléssel csak a pecsét elhelyezését követően lehet forgalomba hozni a terméket. A címkén ezenkívül fel kell tüntetni az érlelő/csomagoló társaság nevét, vagy cégnevét és székhelyét; ezenkívül minden további, nem kifejezetten előírt minősítés használata tilos; használhatók nevekre, cégnevekre vagy márkanevekre utaló hivatkozások, amennyiben azok nem dicsérő jellegűek és nem alkalmasak a fogyasztók megtévesztésére. A hatályos jogszabályok szerint engedélyezett egyéb valós és ellenőrizhető hivatkozások is használhatók, amennyiben azok nem ütköznek e termékleírás céljaival és tartalmával. Minden egyes sajt egészben, csomagolva és pecséttel ellátva kerül forgalomba. Ha a »Robiola di Roccaverano« / »Roccaverano« sajtot csomagolatlanul szállítják az előállítási területen belül működő érlelőüzemekbe az érlelés folytatása érdekében, a sajtot olyan okmánynak kell kísérnie, amely tartalmazza a következőket: a »Robiola di Roccaverano« vagy »Roccaverano« szöveg, az előállított sajt mennyisége, a megfelelő uniós logók száma és sorozatszáma. Az OEM logó egy stilizált »R« betűből áll: a gesztenyebarna »R« betű grafikus ábrájában egy csipkepárkányos bástya látható, amelyet Roccaverano település közismert tornya ihletett; az »R« betű felső lyuka a »Robiola di Roccaverano« / »Roccaverano« sajtot jelképezi, míg a betű szára alatt látható zöld és sárgászöld díszítés a mezőket és Langa dombjainak jellegzetes, kanyargós vonulatait idézi. Mindezt kör alakú, sötétzöld színű sáv veszi körül, amelyben fehér színnel, nagy betűkkel a »ROCCAVERANO« felirat látható, alul középen pedig egy kis fehér színű, stilizált virág szerepel. A logó háttere fehér színű.”

EGYSÉGES DOKUMENTUM

„Robiola di Roccaverano” / „Roccaverano”

EU-szám: PDO-IT-0024-AM03 – 2022.4.11.

OEM (X) OFJ ( )

1. Elnevezés(ek)

„Robiola di Roccaverano” / „Roccaverano”

2. Tagállam vagy harmadik ország

Olaszország

3. A mezőgazdasági termék vagy élelmiszer leírása

3.1. A termék típusa

1.3. osztály – Sajtok

3.2. Az 1. pontban szereplő elnevezéssel jelölt termék leírása

A „Robiola di Roccaverano” / „Roccaverano” oltalom alatt álló eredetmegjelöléssel ellátott terméket egész évben gyártják. A sajtot tejalvadékból állítják elő, frissen, majd érlelésnek vetik alá.

A „Robiola di Roccaverano” / „Roccaverano” OEM henger alakú, lapja sík felületű, enyhén recés, oldala kissé domború. Átmérője 10 és 14 cm közötti, oldalának magassága 2,5–4 cm. A sajt tömege 250 és 400 gramm közötti. Ezek a paraméterek a minimális ideig érlelt termékre jellemzők.

A „Robiola di Roccaverano” / „Roccaverano” sajt zsír-, fehérje- és hamutartalomra vonatkozó paraméterei a következők:

zsiradék: a szárazanyagban legalább 40 %;

fehérjék: a szárazanyagban legalább 34 %;

hamu: a szárazanyagban legalább 3 %.

A „Robiola di Roccaverano” / „Roccaverano” sajt érzékszervi jellemzőit az érlelési foktól függően az alábbiak szerint különböztetjük meg:

prodotto fresco (friss sajt): 4–10 napig érlelt termék: kéreg: természetes módon fejlődő, alig észrevehető penész formájában jelenhet meg, vagy nincs; külső megjelenés: tejfehér vagy szalmasárga; sajttészta: tejfehér színű; szerkezet: krémes, lágy; íz és aroma: kellemes, ízes és/vagy enyhén savanykás;

prodotto affinato (érlelt sajt): legalább 11 napig érlelt termék: kéreg: természetes módon fejlődő penész borítja; külső megjelenés: krémszínű, szalmasárga vagy enyhén vöröses; sajttészta: tejfehér színű; szerkezet: lágy, az érlelés során kissé tömörebbé váló, a kéreg alatt ízes és krémes.

A „Robiola di Roccaverano” / „Roccaverano” sajtban az aromák és ízek az érlelés során erősödnek és karakteressé válnak.

3.3. Takarmány (kizárólag állati eredetű termékek esetében) és nyersanyagok (kizárólag feldolgozott termékek esetében)

3.3.1. Nyersanyagok (kizárólag feldolgozott termékek esetében)

A „Robiola di Roccaverano” / „Roccaverano” előállításához kizárólag az előállítási területről származó, a Roccaverano és a Camosciata Alpina fajtákhoz, illetve ezek keresztezett változataihoz tartozó kecske nyers tejét használják fel. A tejet 24–48 óra alatt, egymást követő fejésekből nyerik.

3.3.2. Takarmány (kizárólag állati eredetű termékek esetében)

A kecskék takarmányozása március 1. és november 30. között legeltetéssel, továbbá friss és/vagy tartósított zöldtakarmánnyal, szemes gabonával, gabonával, hüvelyes növényekkel, olajos magvakkal és ezek feldolgozott termékeivel történik. Az ellenőrző szerv által vezetett jegyzékbe be kell jegyezni a mezőket, legelőket és erdőket. Az összes állat takarmányának több mint 80 %-ban az előállítási területről kell származnia. Silózott kukorica és zöld silótakarmány használata tilos. Az állatok takarmánya semmiképpen nem tartalmazhat géntechnológiával módosított szervezeteket. Nagyüzemi állattartásból származó tej használata nem megengedett.

3.4. Az előállítás azon műveletei, amelyeket a meghatározott földrajzi területen kell elvégezni

Azon állatok tartását, amelyek tejét a „Robiola di Roccaverano” / „Roccaverano” sajt előállítása során felhasználják, a meghatározott földrajzi területen kell végezni.

A tejtermelést, a sajtkészítést és a sajtérlelést a meghatározott földrajzi területen kell elvégezni.

3.5. A bejegyzett elnevezést viselő termék szeletelésére, aprítására, csomagolására stb. vonatkozó egyedi szabályok

A csomagolást az előállítási területen kell végezni, mivel a sajttészta friss és lágy, továbbá a kéreg hiánya miatt a sajt dehidratálódhat, oxidálódhat, valamint fennáll a lipidek és más összetevők megváltozásának veszélye. Továbbá – mivel a sajtnak nincs kérge – a gyártás során nem lehet a sajtot eltávolíthatatlan módon megjelölni.

3.6. A bejegyzett elnevezést viselő termék címkézésére vonatkozó egyedi szabályok

Forgalomba hozatalakor a sajt csomagolására címkét kell ragasztani, amely tartalmazza az eredetmegjelölés logóját. Az eredetmegjelölés logója alatt található az előállító gazdaság azonosító kódja, valamint a címke sorozatszáma. A „Robiola di Roccaverano” vagy „Roccaverano” oltalom alatt álló eredetmegjelöléssel csak a pecsét elhelyezését követően lehet forgalomba hozni a terméket. A címkén ezenkívül fel kell tüntetni az érlelő/csomagoló társaság nevét, vagy cégnevét és székhelyét; ezenkívül minden további, nem kifejezetten előírt minősítés használata tilos; használhatók nevekre, cégnevekre vagy márkanevekre utaló hivatkozások, amennyiben azok nem dicsérő jellegűek és nem alkalmasak a fogyasztók megtévesztésére. A hatályos jogszabályok szerint engedélyezett egyéb valós és ellenőrizhető hivatkozások is használhatók, amennyiben azok nem ütköznek e termékleírás céljaival és tartalmával.

Minden egyes sajt egészben, csomagolva és pecséttel ellátva kerül forgalomba. Ha a „Robiola di Roccaverano” / „Roccaverano” sajtot csomagolatlanul szállítják az előállítási területen belül működő érlelőüzemekbe az érlelés folytatása érdekében, a sajtot olyan okmánynak kell kísérnie, amely tartalmazza a következőket: a „Robiola di Roccaverano” / „Roccaverano” szavak, az előállított sajtok mennyisége, a vonatkozó uniós logók száma és sorozatszáma.

Az OEM logó egy stilizált „R” betűből áll: a gesztenyebarna, nagy „R” betű grafikus ábrájában egy csipkepárkányos bástya látható, amelyet Roccaverano település közismert tornya ihletett; az „R” betű felső lyuka a „Robiola di Roccaverano” / „Roccaverano” sajtot jelképezi, míg a betű szára alatt látható zöld és sárgászöld díszítés a mezőket és Langa dombjainak jellegzetes, kanyargós vonulatait idézi. Mindezt kör alakú, sötétzöld színű sáv veszi körül, amelyben fehér színnel, nagy betűkkel a „Roccaverano” felirat látható, alul középen pedig egy kis fehér színű, stilizált virág szerepel. A logó háttere fehér színű.

4. A földrajzi terület tömör meghatározása

A földrajzi terület a következő települések közigazgatási területét foglalja magában: Asti megye: Bubbio, Cessole, Loazzolo, Mombaldone, Monastero Bormida, Olmo Gentile, Roccaverano, San Giorgio Scarampi, Serole és Vesime; Alessandria megye: Cartosio, Castelletto d’Erro, Denice, Malvicino, Merana, Montechiaro d’Acqui, Pareto, Ponti és Spigno Monferrato.

5. Kapcsolat a földrajzi területtel

5.1. A földrajzi terület sajátos jellemzői

A talaj agyagos jellegű, márgás alapon, bizonyos térségekben a talajsüllyedési mozgásoknak köszönhetően a terület jellegzetesen üledékes, nagyon mély agyagos réteggel, magas víztartalommal és rendkívül magas termőképességgel. Az éghajlat jellegzetesen kontinentális, amelyre télen erős fagyok, bőséges havazás, gyakori, egymást követő fagyos és olvadásos időszakok jellemzők, míg nyáron, június végére, egy viharos átmenetet követően a hőmérséklet igen magas értékeket ér el. A légköri csapadék mennyisége alig változik: az évi átlagos csapadékmennyiség 300 mm, a tavaszi és nyári időszakban rendkívül kevés, ezért előfordulhatnak nagyon aszályos évek. Ezek a talaj- és éghajlati viszonyok a mezőkről és rétekről származó, jellegzetes takarmány előállítását eredményezték. A rétek vegyes állományúak, amelyeken többségben vannak a pázsitfűfélék (körülbelül 75 %) és a hüvelyesek (körülbelül 25 %), és ezekhez számos aromás és gyógynövény társul. A fő pázsitfűfélék a következők: a perje (Lolium spp.), a csomós ebír (Dactylis glomerata), a csenkesz (Festuca spp.), a Poa-fajok (Poa spp.) a borjúpázsit stb. A fő hüvelyesek a következők: a hegyi here (Trifolium montanum), a szarvaskerep (Lotus corniculatus), a cickafark fajok (Achillea spp.) stb. Az aromás és illatos növények között a borjúpázsiton kívül számos ernyős virágzatú növényt említhetünk meg, ilyen a vadmurok (Daucus carota carota), a mezei aszat (Cirsium arvense), az orvosi zsálya (Salvia officinalis), a levendula (Lavandula latifolia), számos kakukkfű faj (Thymus spp.), a kerti ruta (Ruta graveolens), a gyepűrózsa (Rosa canina canina) stb. Ezek a takarmánynövények, amelyekben a tápanyagok – a szénhidrátok, a fehérje és a vitamin – aránya természetes egyensúlyban van, jó minőségű táplálékot nyújtanak a kecskék számára. A kecskék az erdőkben is legelnek, ahol az állatok menedéket találnak a nyári hőség elől, és ezáltal a talajt is kímélik.

5.2. A termék sajátosságai

A „Robiola di Roccaverano” / „Roccaverano” kis méretű, lágy, kéreg nélküli sajt. Jellegzetessége a fehér, lyukak nélküli tészta. Állaga a bársonyos, tésztaszerű és a tömör, sűrűbb textúra között változik, amely a szájban elolvadva kellemes zamatot, valamint állagtól függően a zöld füvet és gyógynövényeket idéző, vagy markánsabb és karakteresebb, pörkölt mogyoróra és kecskesajtra emlékeztető utóízt hagy maga után.

5.3. A földrajzi terület és (OEM esetében) a termék minősége vagy jellemzői közötti vagy (OFJ esetében) a termék különleges minősége, hírneve vagy egyéb jellemzője közötti ok-okozati kapcsolat

A „Robiola di Roccaverano” / „Roccaverano” sajt jellegzetes érzékszervi tulajdonságait a felhasznált nyerstej minősége határozza meg. A tej minősége az állatok által fogyasztott kiváló minőségű takarmánynak köszönhető.

A növényzet sajátos jellemzői, a különféle illatok és aromák átmennek a tejbe is, ezért a „Robiola di Roccaverano” / „Roccaverano” sajt olyan illatú, amely minden más sajttól megkülönbözteti.

Pistone atya egy 1899. évi írásában leírja a roccaveranói parókia és a hozzá tartozó települések 960 és 1860 közötti történetét. A politikai jellegű történelmi adatok között gazdasági elemek is megtalálhatók, amelyek hangsúlyozzák a „Robiola di Roccaverano” / „Roccaverano” fontosságát, mint például azt a tényt, hogy Roccaverano településen évente öt vásárt is tartottak. Ilyen alkalmakkor exportra árusították a „kiváló Robiola sajtokat”; és valóban kifejezetten exportálásról van szó, mivel a Robiola már azokban az időkben nemcsak Olaszországban, hanem Franciaországban is ismert sajt volt. Következésképpen a „Robiola” sajtot már akkor sem tartották átlagos sajtnak, mivel az összes többi sajttól eltérő jellemzőkkel rendelkezett. A kézműves úton előállított „Robiola di Roccaverano” / „Roccaverano” sajt üvegben, olajban, vagy a sajtot szalma közé helyezve akár hat hónapig is eltartható.

Hivatkozás a termékleírás közzétételére

A termékleírás teljes szövege megtekinthető az alábbi honlapon: http://www.politicheagricole.it/flex/cm/pages/ServeBLOB.php/L/IT/IDPagina/3335

vagy:

közvetlenül a Mezőgazdasági, Élelmezési és Erdészeti Minisztérium (www.politicheagricole.it) honlapján, (a képernyő felső részén jobbra) a „Qualità” („Minőség”) menüpont alatt a (képernyő bal oldalán található) „Prodotti DOP, IGP e STG” („OEM, OFJ és HKT termékek”) menüpontra, végül a „Disciplinari di produzione all'esame dell'UE” („Az uniós vizsgálatnak alávetett termékleírások”) pontra kattintva.

(1) HL L 343., 2012.12.14., 1. o.